Egpaar op kleinhoewe in BFN aangevalPieter en Elsa Kolver van Bainsvlei naby Bloemfontein is Saterdag omstreeks 05:00 op hul kleinhoewe aangeval. “Twee verdagtes het die slot in die agterdeur gebreek en op die paartjie afgekom waar hulle lê en slaap het,” het lt.kol. Thandi Mbambo, woordvoerder van die polisie in die Vrystaat, aan Maroela Media bevestig. Die egpaar is onderskeidelik 58 en 55 jaar oud. “Die verdagtes het die paartjie met toue vasgebind. Pieter is later in sy arm en maag geskiet. Elsa is veral in haar gesig ernstig aangerand,” het Mbambo verder gesê. Die verdagtes het ‘n kluis met twee .38-rewolwers gesteel. Niemand is nog in verband met die voorval in hegtenis geneem nie. Die paartjie is by die Mediclinic in Bloemfontein opgeneem. ‘n Woordvoerder van die Mediclinic het aan Maroela gesê die egpaar is steeds by noodgevalle, en hulle het baie seergekry. Die woordvoerder wou in die stadium nog nie verdere inligting bekendmaak nie.